मुकेश खन्ना बोले- इंटरनेशनल लेवल की होगी फिल्म..अभी स्टारकास्ट का खुलासा नहीं करूंगा
Sony Pictures Shaktimaan Movie - सुपरहीरो वाले टीवी सीरियल शक्तिमान को कौन भूल सकता है। मुकेश खन्ना के निभाए इस किरदार को लोग आज भी याद करते हैं। पिछले साल ऐसी खबरें थीं कि शक्तिमान पर फिल्म बनने जा रही है
सुपरहीरो वाले टीवी सीरियल शक्तिमान को कौन भूल सकता है। मुकेश खन्ना के निभाए इस किरदार को लोग आज भी याद करते हैं। पिछले साल ऐसी खबरें थीं कि शक्तिमान पर फिल्म बनने जा रही है। सोनी पिक्चर्स ने बाकायदा एक टीजर रिलीज करते हुए इसकी अनाउंसमेंट भी की थी। अब मुकेश खन्ना ने इसके डेवलपमेंट पर बात की है।
उन्होंने कहा कि ये फिल्म बहुत बड़े लेवल पर बनेगी। फिल्म पर लगभग 200 से 300 करोड़ का खर्च आएगा। कोरोना महामारी की वजह से इसका काम रुक गया था। मुकेश ने कहा कि फिल्म जरूर बनेगी और वे किसी न किसी माध्यम से फिल्म का हिस्सा जरूर होंगे।
पिछले साल ऐसी खबरें आई थीं कि फिल्म में शक्तिमान का किरदार रणवीर सिंह निभाएंगे। हालांकि इस खबर में कितनी सच्चाई है, इसकी फिलहाल पुष्टि नहीं हो पाई है।
स्टारकास्ट के बारे में खुलासा नहीं कर सकता- मुकेश
मुकेश खन्ना ने अपने यूट्यूब चैनल में फिल्म पर बात करते हुए कहा- कॉन्ट्रैक्ट साइन हो गया है। इस फिल्म को सोनी पिक्चर्स बना रहा है, जिसने स्पाइडरमैन जैसी फिल्में बनाई है।
मैं अभी फिल्म के स्टारकास्ट के बारे में खुलासा नहीं कर सकता। हां इतना जरूर कहूंगा कि ये बहुत बड़ी फिल्म होने वाली है, इसलिए समय लगना लाजिमी है। फिल्म को लेकर बहुत सारे सवाल हैं। लोग जानना चाहते हैं कि क्या मैं फिल्म में दिखूंगा की नहीं।
'शक्तिमान के गेटअप में अब नहीं दिखेंगे मुकेश'
मुकेश खन्ना ने आगे कहा- फिलहाल इतना कह सकता हूं कि मैं अब शक्तिमान के गेटअप में नहीं दिखूंगा। मैं नहीं चाहता कि किसी तरह की कोई तुलना की जाए। मैं फिल्म में किसी न किसी जरिए जुड़ा जरूर रहूंगा। बस इतना समझिए कि ये एक इंटरनेशनल फिल्म होने जा रही है।
फिल्म की स्टारकास्ट क्या होगी, और इसे डायरेक्ट कौन कर रहा है, ये सभी जानकारी आप सभी को जल्द मिलेगी।
1997 में हुआ टेलीकास्ट, 104 एपिसोड के बाद अचानक बंद हुआ शो
महाभारत और रामायण के बाद दूरदर्शन पर शक्तिमान को सबसे ज्यादा पसंद किया गया था। बच्चों में इस सीरियल की सबसे ज्यादा पॉपुलैरिटी रही। ये शो 26 साल पहले 1997 में टेलीकास्ट होना शुरू हुआ था। 2005 में अचानक इसे बंद कर दिया गया। शो बंद होने के पीछे मुकेश खन्ना और दूरदर्शन के बीच पैसों को लेकर उपजा विवाद था।
मुकेश खन्ना ने एक बार बताया था कि दूरदर्शन वालों ने उनसे काफी ज्यादा पैसे लेने शुरू कर दिए थे। इस वजह से उनका नुकसान होने लगा था। दरअसल दूरदर्शन पर पहले सीरियल चलवाने के लिए प्रोड्यूसर्स को खुद से पैसे देने होते थे।
दूरदर्शन तय करता था कि उसे कितने पैसे लेने हैं। 104 एपिसोड्स पूरे होने पर दूरदर्शन ने चार्जेस बढ़ाते हुए 10 लाख 80 हजार कर दिया। शुरुआत में ये अमाउंट 2 लाख 80 हजार था। मुकेश के लिए ये घाटे का सौदा साबित होने लगा, इसलिए उन्होंने शो को अचानक बंद करने का फैसला किया।